“Кракадзіла Мурзіка?” – перапытаеце вы. Так, бо менавіта ён жыве пад ложкам у дзяўчынкі Соні і становіцца героем невялікіх смешных гісторый у кнізе маладога пісьменніка Паўла Гушынца “Девочка и крокодил”. Гэта першая дзіцячая кніга аўтара, але раней ён паспеў адтачыць пісьменніцкае майстэрства ў зборніках не менш іранічных апавяданняў-замалёвак з жыцця медыкаў і ваенных “Гады ў белым халаце” і “Думкі з-пад фуражкі”. Кракадзіл Мурзік – такая ж чароўная істота, як і Піглас, толькі больш практычная і прыземленая. Ён дапамагае Соні (а разам з ёй і чытачам) пазбавіцца ад страхаў і навучыцца выкарыстоўваць сваю фантазію, каб “расфарбоўваць” самыя звыклыя паўсядзённыя рэчы. У тым, што Мурзік і яго аўтар выдатна спраўляюцца з гэтай задачай, паспелі пераканацца наведвальнікі мінскіх дзіцячых бібліятэк № 12, 14, 16, а таксама бібліятэк у Ждановічах, Бараўлянах і Мінскім раённым цэнтры культуры.